ટૉસ જીતીને પ્રથમ બૅટિંગ લઈ વાગડ વીસા ઓસવાળ જૈને ઝંઝાવાતી શરૂઆત કરી હતી. તેમના સ્ટાર બૅટ્સમૅન ધર્મેશ છેડા (૭૬ નૉટઆઉટ) અને ભાવેશ ગાલા (૪૨)ની ઓપનિંગ જોડીએ વિસ્ફોટક બૅટિંગ કરીને માત્ર પાંચ ઓવરમાં ૧૨૨ રન કરીને ખડાયતાના બોલરોને રડાવી નાખ્યા હતા. છઠ્ઠી ઓવરમાં ભાવેશ ગાલાની વિકેટ પડી ત્યારે કૅપ્ટન ચિરાગ નિસરે બૅટિંગમાં આવીને ધર્મેશ છેડાને સાથ આપ્યો હતો અને રનનો ઢગલો કરવામાં કોઈ કસર બાકી નહોતી રાખી. ધર્મેશ શાહે સતત ત્રીજી વખત શરૂઆતથી અંત સુધી પિચ પર ટકી નૉટઆઉટ રહીને ખડાયતાના દરેક બોલરને ધોઈ નાખ્યા હતા. વાગડ વીસા ઓસવાળ જૈનનો કૂદકે ને ભૂસકે વધતો સ્કોર ૧૦ ઓવરના અંતે ૩ વિકેટે ૧૯૯ રન થઈ ગયો હતો.